## Cinema Jove reivindica el valor dels curts i clausura este divendres la Trobada Audiovisual de Jóvens

*** L’anunci del palmarés, l’entrega de premis i la projecció de The fireman de Charles Chaplin posarà el punt final a la trobada
* També es clausura la secció ‘Selecció de Llunes’ amb les projeccions de *Rehana* i diversos curts guardonats amb la Lluna de València**

El Festival Internacional de Cinema de València Cinema Jove, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), acull este divendres la clausura de la Trobada Audiovisual de Jóvens, amb l’anunci del palmarés i l’entrega de premis de la secció competitiva de curts que va donar origen al festival.

La secció competitiva que va fer nàixer el festival internacional Cinema Jove clausura també la seua 40a edició, després d’uns dies d’intenses activitats. “La Trobada Audiovisual de Jóvens de Cinema Jove es consolida, un any més, com un espai d’inspiració en el qual els jóvens talents cineastes poden compartir les seues històries”, ha explicat la programadora d’esta secció, Teresa Aguilar.

“Volem també subratllar la labor dels professors que dediquen el seu temps dins dels ajustats currículums escolars a treballar amb l’audiovisual a les aules; amb el seu compromís i creativitat estan inspirant les noves generacions a explorar el món del cine, de la imatge i l’expressió artística”, ha manifestat.

La Trobada Audiovisual de Jóvens projectarà este divendres per a acomiadar-se el curt *The fireman* (1916) de Charles Chaplin, amb música en directe. Després de la passada, s’entregaran els premis de les seues seccions competitives. Serà a partir de les 11 hores, en el Col·legi Major Rector Peset, amb la presència del director de Cinema Jove, Carlos Madrid.

**Conclou la Selecció de Llunes**

També este divendres finalitzen les projeccions de pel·lícules guanyadores del premi ‘Lluna de València’ d’anys anteriors, amb les quals s’ha celebrat el quaranta aniversari de Cinema Jove.

La Filmoteca Valenciana projecta, a les 20 hores, una selecció de premis Lluna de curtmetratges formada per *La tapa de la lámpara* (2006) de Radu Jude; *Oh, Willy* (2013) d’Emma de Swaef i Marc James Roels; *L’heure de l’ours* (2019) d’Agnès Patron; *Panteres* (2020) d’Èrika Sánchez, i *Super* (2023) de Nikolas Kouloglou.

La Filmoteca projecta, a les 22.30 hores, *Rehana* (2021) d’Abdullah Mohammad Saad, un al·legat bengalí contra el masclisme que va obtindre el Premi Lluna de València al millor llargmetratge de la 37a edició de Cinema Jove.

**Presentacions i trobades**

Dins de la Secció Oficial de Curtmetratges es realitzen diverses projeccions amb presentació a càrrec dels seus directors. En el Teatre Rialto, a les 17.30 hores es projecta *Trece gatos* (2024), que serà presentat pel seu director, David Gaspar. I més tard, en el mateix Teatre Rialto, a les 22:30 hores, Carolina Gómez presentarà el seu curt *Sempre plou quan no fan escola* (2024).

A la vesprada, a les 18 hores, en la Fnac de Sant Agustí, se celebra la trobada ‘Fòrum Fnac: Paraula de guionista’, moderada pel guionista Miguel Marcos i amb la presència d’Alberto Morais, guionista i director de *Terra negr*a (2025), l’estrena del qual davant el públic valencià va acollir Cinema Jove fa uns dies. Els dos parlaran de la importància del guió i de com es transforma el llibret a l’hora de rodar.

**Final de les seccions paral·leles**

El divendres 27 els cicles ‘High School 5t curs’ i ‘Backstage: Ídols Z’ projectaran la seua penúltima pel·lícula. El cicle dedicat a històries d’institut presenta *Paranoid Park* (2007) de Gus Van Sant, una història sobre un crim sense resoldre que es projecta en l’Espai Turia de la plaça Viriat, a les 22:30 hores.

També a les 22:30 hores, però en el Centre del Carme, el cicle ‘Backstage: Ídols Z’ s’acomiada amb la projecció del documental *Los Williams* (2004) de Raúl de la Fuente. Un documental que narra la sorprenent història d’Iñaki i Nico Williams, dos germans futbolistes, bascos i *beltzes*, descendents de ghanesos, des de la seua històrica participació en el Mundial de Qatar per dos seleccions diferents, fins a la victòria de l’Athletic de Bilbao en la Copa del Rei i el triomf de Nico en l’Eurocopa.

Fecha: 26/06/2025